Lis Blong Ol Japta
© 2014 Watch Tower Bible and Tract Society of Pennsylvania
Yu Tijim Yangfala Blong Hem i Lukaot Gud Taem i Yusum Intenet
16 ?I Gat Wan Man We i Wokem Samting Ya?
Yu save faenem ansa we Baebol i givim long plante kwestin olsem:
• “?Mi Mi Rere Blong Aot Long Haos?” (Franis/Inglis)
• “?Mi Save Mekem Wanem Blong Mi No Moa Tingbaot Rabis Fasin Blong Man Wetem Woman?” (Franis/Inglis)
Mo tu yu save lukluk video “SAMTING WE OL NARAFALA YANGFALA OLI TALEM—Mobaelfon” (Franis/Inglis)
(Yu luk long BIBLE TEACHINGS > TEENAGERS)
Yu daonlodem mo printim ol stori blong Baebol blong ridim long pikinini blong yu. Yu givhan long hem blong i save gud ol man long Baebol mo ol gudfala fasin blong folem.
(Yu luk long BIBLE TEACHINGS > CHILDREN)
Long taon ya Los Angeles, Kalifonia, i gat 4,500 laet long rod we oli givim saen long man blong i krosem rod, mo oli givim saen blong ol trak oli save stop, no oli go. Ol laet ya oli stap long wan longfala rod olsem 1,215 kilometa. Ol man we oli wokem ol laet ya, oli mekem se evriwan oli save laet semtaem. Long niuspepa ya, The New York Times, i talem se Los Angeles hem i “fas bigfala taon long wol we i mekem samting olsem.”
Wan stadi we oli mekem long olgeta ples long wol bitwin long ol yia 1990 mo 2010, oli faenemaot se namba blong ol man we oli fatfat tumas i kam antap, olsem 82 pesen. Long plante ples long wol ol man oli faenem i had blong kasem kakae. Nating se i olsem, namba blong ol man we oli ded from we oli fatfat tumas, i tri taem antap long namba blong ol man we oli ded from hangre. Majid Ezzati wan man blong stadi i talem se: “Twanti yia bifo i no gat naf kakae long wol. Be naoia long ol kantri we oli no gat mane tu, i gat plante kakae be ol kakae ya oli mekem man i sik nomo.”
Wan ripot i talem se, pijin ya we nem blong hem Laysan albatross, i “olfala moa long ol narafala wael pijin long wol.” Hem i gat plante pikinini finis, mo naoia hem i gat wan moa pikinini bakegen. ?Mama pijin ya i gat hamas yia? Ol saentis oli putum mak long pijin ya long yia 1956, long taem ya hem i gat samwe 5 yia, be naoia hem i gat bitim 60 yia finis. Long ful laef blong pijin ya hem i save flae blong tri kasem fo milian kilometa, hemia i olsem we hem i go long mun mo i kambak long wol 4 no 6 taem.
Wan stadi i soemaot se sam woman long Saot Afrika oli yusum sam kaen sop mo krim blong mekem olgeta oli kam laet skin moa. Ol sop mo ol krim ya oli denja mo sam kantri oli putum tabu long olgeta. Ol woman we oli yusum ol samting ya oli save kasem ol defdefren kaen kansa, problem long kidni, tingting i foldaon, oli wari tumas, no maet skin blong olgeta i skras, no maet oli gat sam mak long skin blong olgeta.
STORI BLONG FRAN PEJ
LONG 25 Disemba 2010, wan woman long Briten we i gat 42 yia, i putum wan mesej long Intenet se hem i wantem kilim hem wan i ded. Mesej ya i soemaot se hem i wantem we wan man i givhan long hem. Nating se hem i gat plante “fren” long Intenet, i nogat wan long olgeta i givhan long hem. Wan dei biaen, ol polis oli faenem ded bodi blong hem. Hem i dring meresin nao hem i ded.
Tede, niufala teknoloji i mekem se yumi save gat wan handred no bitim wan taosen “fren.” Mo taem yumi no moa wantem “fren” wetem olgeta, yumi karemaot nem blong olgeta. Be stori we yumi tokbaot finis i soemaot se plante man oli no save faenem ol gudfala fren. Mo tu wan stadi we oli mekem i no longtaem, i soemaot se namba blong ol gudfala fren i stap godaon, nating se yumi stap toktok long plante moa man.
Maet yu gat sem tingting olsem plante man se i impoten blong gat ol gudfala fren. Mo tu, maet yu luksave se i moa gud blong gat wan gudfala fren i bitim we yu go long kompiuta no mobaelfon blong faenem ol fren. ?Yu yu wantem wanem kaen fren? ?Yu yu wan gudfala fren? ?Yu save mekem wanem blong yu mo fren blong yu, yutufala i fren gud longtaem?
Naoia bambae yumi tokbaot fo gudfala rul we oli save lidim yu. Mo tu bambae yu luk olsem wanem ol advaes blong Baebol oli save givhan long yu, blong yu kam wan gudfala fren blong narafala.
Wan gudfala fren i rere blong givhan, nating se samtaem i had. Hem i mas harem se hemia wok blong hem mo i tingbaot yu oltaem. Yutufala tugeta i mas mekem samting ya. Mo yutufala i mas traehad mo rere blong lego samting we yutufala nomo i wantem. Sipos yutufala i mekem olsem bambae yutufala i kasem plante blesing. I gud yu tingbaot se: ‘?Mi mi glad blong yusum taem blong mi mo ol samting blong mi blong givhan long fren blong mi?’ Blong gat wan gudfala fren, fastaem yu wan yu mas wokem ol gudfala fasin we i pulum narafala blong i wantem kam fren blong yu.
Irene: “Taem wan man i wantem wokem wan naesfala garen, hem i nidim plante taem mo i mas lukaot gud long hem. Hemia i sem mak sipos yu wantem gat wan gudfala fren, i nidim plante taem mo yu mas tingbaot hem tu. I gud we fastaem yu wan yu wantem kam gud fren blong narafala. Blong mekem olsem, yu mas soemaot se yu kaen, yu lavem man, mo yu glad blong yusum taem blong yu blong go givhan long fren blong yu.”
Luis Alfonso: “Ol man long wol tede oli pulum man blong i tinghae long hem wan, i bitim we hem i mekem i gud long narafala. Taswe, taem wan man i soemaot long yu se hem i tingbaot yu, be i no wantem kasem wan samting long yu, bambae yu laekem hem moa.”
“Yufala i mas mekem i gud long ol narafala man, olsem we yufala i wantem blong olgeta oli mekem long yufala. Yufala i mas givim ol samting i go long narafala man, nao God bambae i givim ol samting i kam long yufala.” (Luk 6:31, 38) Long vas ya Jisas i tokbaot fasin ya blong no tingbaot yumi nomo, mo fasin ya blong givim samting long narafala long gladhat blong yumi. Taem yumi givim samting long gladhat blong yumi, hemia i mekem se yumi fren gud wetem narafala. Sipos yumi wantem tumas blong givhan long ol fren blong yumi, we yumi no wantem kasem wan samting long olgeta, bambae oli fren gud wetem yumi.
Tu man i no save fren gud sipos tufala i no toktok oltaem. Taswe i gud we yutufala i tokbaot ol samting we yutufala i laekem. I gud yu lesin long hem mo yu respektem tingting blong hem. Taem yu luk se i stret, yu save talem ol gudfala toktok blong leftemap tingting blong hem. Wanwan taem wan fren i nidim advaes no i nidim we yu stretem hem, be maet i no isi blong mekem olsem. Be wan tru fren bambae i gat strong tingting blong talemaot mastik blong yu, mo i givim advaes we i stret blong givhan long yu.
Juan: “Wan tru fren i no fraet nating blong talemaot tingting blong hem, mo i no harem nogud sipos yu no agri wetem hem.”
Eunice: “Mi mi laekem moa ol fren we oli glad blong spenem taem wetem mi, mo oli lesin long mi. Antap moa taem mi fesem sam problem.”
Silvina: “Ol tru fren bambae oli talem samting we i tru, nating se samtaem yu save harem nogud from. Be oli mekem olsem from oli wantem givhan long yu.”
“Yufala evriwan i mas rere oltaem blong lesin, be yufala i no mas hareap blong toktok. Mo yufala i no mas hareap blong kros.” (Jemes 1:19) Ol gudfala fren oli glad oltaem blong lesin long yu. Sipos yu nomo yu toktok, yu stap soemaot se tingting blong yu i moa impoten long tingting blong olgeta. Taswe yu mas lesin gud, taem oli talemaot ol tingting mo wari blong olgeta. Mo yu no mas harem nogud sipos oli tok stret long yu. Ol Proveb 27:6, i talem se: “Maet fren blong yu i mekem wan samting long yu we i mekem yu yu harem nogud, be hem i mekem from we i wantem givhan long yu.”
Taem yu fren gud wetem narafala, sloslo bambae yu luk ol mastik blong hem. Ol fren blong yu oli sinman olsem yu. Taswe, samtaem oli save mekem mastik. Be i gud yu tinghae long ol gudfala fasin blong olgeta mo yu fogetem ol mastik blong olgeta.
Samuel: “Plante taem yumi tinghae moa long ol narafala i bitim yumi. Sipos yumi luksave mastik blong yumi, nao yumi wantem we narafala i fogivim yumi, bambae yumi rere blong fogivim narafala.”
Daniel: “I gud yumi kasem save se ol fren blong yumi bambae oli mekem sam mastik. Taem i gat wan trabol, i gud yumi stretem kwiktaem mo yumi traehad blong fogetem.”
“Yumi evriwan i mekem i no stret. Be man we i no mekem mastik samtaem long toktok blong hem, hem i wan man we i stret gud olgeta. Man olsem bambae i save blokem olgeta rabis samting we i save spolem laef blong hem.” (Jemes 3:2) Taem yumi luksave trutok ya, bambae yumi kasemsave long samting we ol fren blong yumi oli mekem. Olsem nao, bambae yumi no kam kros from ol smosmol mastik mo ol slak fasin blong olgeta. Baebol i talem se: “Yufala i mas givgivhan long yufala, mo taem wan long yufala i gat sam poen agens long narawan, tufala ya i mas fofogivim tufala. . . . Mo wetem ol fasin ya, yufala i mas lavem ol man, from we fasin ya blong lavem man, hem i save joenemgud olgeta samting, blong oli kam wan.”—Kolosi 3:13, 14.
I tru, yumi mas jusum gud ol fren blong yumi. Be hemia i no min se yumi mas fren gud wetem olgeta nomo we oli gat sem yia long yumi no oli gruap long sem ples wetem yumi. Laef blong yumi bambae i kam gud moa, sipos yumi fren gud wetem ol olfala, ol yangfala, mo olgeta we oli kamaot long defren kantri.
Unai: “Sipos yu stap werem ol defren klos we kala blong olgeta i sem mak oltaem, wan dei bambae yu les long hem, nating se yu laekem kala ya tumas. Sem samting i save hapen sipos yu fren gud nomo wetem olgeta we oli gat sem yia long yu mo oli laekem sem samting olsem yu.”
Funke: “Taem mi fren moa wetem ol narafala, mi kam bigman long tingting. Mi mi lanem blong joen gud wetem ol olfala, ol yangfala, mo olgeta we oli kamaot long defren kantri. Nao mi gat plante fren mo i isi nomo blong mi joen gud wetem olgeta. Mo mi luk se ol fren blong mi oli glad tumas taem mi mekem olsem.”
“Mi mi toktok long yufala naoia olsem we yufala i pikinini blong mi. . . . Plis yufala i talemaot olgeta tingting blong yufala long mifala.” (2 Korin 6:13) Baebol i leftemap tingting blong yumi blong yumi fren gud wetem olgeta man. Taem yu mekem olsem, bambae yu gat plante fren we oli lavem yu.
SIPOS yu luk Daena,* maet yu save talem se hem i waes, hem i fren gud wetem narafala, mo hem i glad blong joen wetem narafala. I tru, i luk olsem se Daena i glad mo i joen gud wetem ol narafala, be oltaem hem i stap harem nogud. Hem i talem se: “Evri dei mi mi wantem ded nomo. Mi stap tingbaot se sipos mi mi ded, ol narafala bambae oli harem gud moa.”
“Sam stadi oli soemaot se long olgeta man we oli wantem kilim olgeta i ded, 200 oli traem finis blong kilim olgeta, mo 400 oli gat tingting blong mekem olsem.”—THE GAZETTE, MONTREAL, KANADA.
Daena i talem se bambae hem i neva kilim hem wan i ded. Be samtaem, hem i stap tingbaot se i moa gud hem i ded nomo. Hem i talem se: “Mi wantem tumas sipos mi ded long wan aksiden. Mi mi tingbaot ded olsem wan gudfala fren, be i no wan enemi.”
Plante man oli gat tingting olsem Daena. Be samfala oli gat tingting ya, no oli traem finis blong kilim olgeta i ded. Ol man blong hae save oli talem se ol man ya oli no wantem ded, be oli taed blong harem nogud nao oli ting se sipos oli ded bambae oli no moa harem nogud. Oli ting se oli gat gudfala risen blong ded, be oli no gat wan gudfala risen blong stap laef.
?From wanem mi laef? Bambae yumi tokbaot tri risen we i givhan long yumi blong stap laef.
^ par. 2 Mifala i jenisim nem ya.
“Plante taem, mifala i gat trabol, be neva tingting blong mifala i foldaon. Sam taem, mifala i no save rod, be neva mifala i lus olgeta.”—2 KORIN 4:8.
Ol man oli talem se fasin ya we man i kilim hem wan i ded, hem i wan “rod blong winim wan trabol we i stap blong smoltaem nomo.” Maet yu ting se trabol we yu fesem bambae i stap longtaem, mo i no gat rod blong stretem. Be maet trabol ya i blong smoltaem nomo. Mo tu, trabol ya i save kam gud long wan taem we yu no tingbaot.—Yu luk bokis ya “Ol Samting Long Laef Blong Olgeta i Jenis.”
Nating se ol trabol ya oli no jenis, i gud yu stretem olgeta sloslo, wan afta narawan. Baebol i talem se: “I nogud yufala i stap tingting tumas from ol samting blong tumora. Ol bisnes blong tumora i blong tumora. Trabol blong wan dei, hem i naf finis blong dei ya.”—Matiu 6:34.
?Be olsem wanem sipos yu fesem sam trabol we oli no save jenis, olsem wan sik we i stap longtaem, mared blong yu i brok, no wan we yu laekem hem tumas i ded?
Long ol taem olsem, i gat wan samting we yu save jenisim. Hemia tingting we yu gat long trabol blong yu. Taem yu lanem blong laef wetem wan trabol we yu no save jenisim, yu stap lanem blong gat stret tingting long ol samting. (Ol Proveb 15:15, King James Version) Mo tu, bambae yu naf blong faenem rod blong yu stanap strong, i bitim we yu wantem kilim yu wan i ded. Sipos yu mekem olsem, bambae yu naf blong gat stret tingting long ol trabol we yu no save jenisim.—Job 2:10.
TINGBAOT SAMTING YA: Yu no save go antap long wan bigfala hil, sipos yu mekem wan step nomo. Be yu save go antap long bigfala hil ya sipos yu mekem plante step. Yu save mekem sem samting taem yu fesem wan trabol we i olsem wan bigfala hil.
?YU SAVE MEKEM WANEM?: I gud yu tokbaot trabol blong yu long wan fren no famle blong yu. Olgeta ya bambae oli glad blong givhan long yu blong yu gat stret tingting long trabol we yu fesem.—Ol Proveb 11:14.
“Yufala i mas putum ol trabol blong yufala long han blong God, from we oltaem hem i stap tingbaot yufala.” —1 PITA 5:7.
Taem i no gat rod blong winim wan problem we yu fesem, ating yu tingbaot se i moa gud yu ded nomo. Be i gud yu tingbaot sam rod we oli save givhan long yu.
Yu mas prea. Prea hem i no rod blong mekem yu harem gud nomo, mo hem i no mekem se ol wari oli godaon nomo. Taem yu prea, yu stap toktok wetem Jehova God. Hem i stap tingbaot yu tumas. Hem i wantem we yu talemaot ol wari blong yu long hem. Mo Baebol i talem se: “Yufala i mas putum ol trabol blong yufala long Hae God, nao hem bambae i blokem yufala, i sevem yufala.”—Ol Sam 55:22.
I gud yu prea long God, mo yu yusum nem blong hem Jehova mo yu talem olgeta samting we i stap long hat blong yu. (Ol Sam 62:8) Jehova i wantem we yu tingbaot hem olsem wan fren. (Aesea 55:6; Jemes 2:23) Prea hem i wan rod blong toktok wetem God enitaem mo long eni ples.
Wan grup (American Foundation for Suicide Prevention) “i faenemaot se 90 pesen blong ol man we olgeta nomo oli kilim olgeta i ded, oli sik long tingting. Plante long olgeta oli no luksave samting ya, taswe oli no go luk dokta blong kasem tritmen”
I gat ol man we oli tingbaot yu. Trabol we yu fesem i mekem ol famle blong yu, mo ol fren blong yu tu oli harem nogud mo oli tingbaot yu. I gat sam man we yu neva mitim olgeta, be olgeta tu oli tingbaot yu. Wan eksampol, hemia ol Witnes blong Jehova. Taem oli stap prij long ol haos wanwan, oli faenem sam man we oli harem nogud tumas. Sam long ol man ya oli talem long ol Witnes se oli wantem tumas we wan man i kam givhan long olgeta, mo oli stap tingbaot blong kilim olgeta oli ded. Taem ol Witnes blong Jehova oli go prij long ol haos wanwan, hemia i givim janis long olgeta blong oli givhan long ol kaen man olsem. Ol Witnes blong Jehova oli folem eksampol blong Jisas blong tingbaot ol narafala man. Olgeta oli tingbaot yu tu.—Jon 13:35.
Ol man we oli gat spesel save blong givhan. Taem wan man i gat tingting ya blong kilim hem wan i ded, hemia i soemaot we hem i kasem wan sik long tingting blong hem, we i mekem se fasin blong hem i jenis oltaem. Yu no mas sem sipos yu harem nogud from yu sik long tingting no long bodi blong yu. Eni man nomo i save kasem sik ya we ol man oli talem se “sik long tingting” no tingting i foldaon. Sik ya man i save winim.*
TINGBAOT SAMTING YA: Wan man we i stap insaed long wan bigfala hol, i no save kamaot hem wan, hem i nidim narafala blong i givhan long hem. Long sem fasin, man we tingting blong hem i foldaon, i nidim we narafala i givhan long hem, blong hem i save kam gud bakegen.
?YU SAVE MEKEM WANEM?: I gud yu faenem wan gudfala dokta we i save givhan long man we tingting blong hem i foldaon.
^ par. 7 Sipos oltaem yu tingbaot blong kilim yu wan i ded, i gud yu faenemaot ol ofis no sam ples we oli save halpem yu. Ol man we oli wok long ol ples olsem, oli tren gud mo oli save givhan gud long yu.
“Ol man we tingting blong olgeta i stap daon, bambae oli tekem graon ya i blong olgeta. Nao bambae oli harem gud, from we oli stap gud, mo oli gat plante samting.”—OL SAM 37:11.
Baebol i talem se laef blong ol man i “fulap long trabol.” (Job 14:1) Tede yumi evriwan i stap kasem ol defdefren kaen trabol. Be sam man oli no glad nating long laef, i olsem we oli stap long ples we i tudak we i tudak olgeta, mo oli ting se i no gat wan gudfala fiuja. ?Yu tu yu gat tingting olsem? Sipos yes, i gud yu tingbaot se Baebol i tokbaot wan nambawan fiuja. Tingbaot ol eksampol ya:
Baebol i talem long yumi se Jehova God i mekem plan blong wol ya i gud tumas.—Jenesis 1:28.
Jehova God i promes blong mekem wol ya i kam wan paradaes.—Aesea 65:21-25.
Yumi sua se promes ya bambae i kamtru. Revelesen 21:3, 4 i talem se:
“Naoia God i mekem ples blong hem wetem ol man. Hem bambae i stap oltaem wetem olgeta, mo olgeta bambae oli man blong hem. God bambae i kampani wetem olgeta, mo hem bambae i God blong olgeta. Hem bambae i ravemaot wota blong ae blong olgeta. Nao bambae i no moa gat man i ded, mo bambae man i no moa krae from man we i ded. Bambae i no moa gat man i krae, mo bambae man i no moa harem nogud long bodi blong hem. Ol samting ya blong bifo oli lus olgeta.”
Promes ya i no wan samting we yu yu wantem nomo se i kamtru. Jehova God i wantem tumas blong mekem promes ya i kamtru, mo hem i gat paoa blong mekem olsem. Baebol i tokbaot promes we i tru, mo promes ya i olsem wan stret ansa long kwestin ya se “?From wanem mi laef?”
TINGBAOT SAMTING YA: Taem yu fesem wan trabol we i mekem yu harem nogud, yu olsem wan bot we i fesem strong win. Be ol promes long Baebol oli olsem wan strong angka we i mekem tingting blong yu i strong.
?YU SAVE MEKEM WANEM?: I gud yu stat naoia blong faenemaot samting we Baebol i talem se bambae oli kamtru long fiuja. Ol Witnes blong Jehova bambae oli glad blong givhan long yu. Yu save toktok stret wetem olgeta long ples blong yu, no yu go long Websaet ya, jw.org.*
^ par. 10 Samting we yu save mekem: Yu go long Websaet ya jw.org/bi mo yu luk long OL BUK > LAEBRI LONG INTENET. Long ples ya, yu save faenem sam moa save we bambae oli givhan long yu. Yu raetem ol tok olsem “tingting i foldaon” sipos no “kilim yu wan i ded.”
ADVAES LONG FAMLE | TIJIM PIKININI
Ol ripot long nius oli pulum ol man blong ting se Intenet i wan ples blong man i mekem i nogud long narafala, mekem nogud fasin blong man mo woman, mo blong stil. I stret nomo blong yu wari from yangfala blong yu. Maet yu luk se oltaem hem i stap go long Intenet mo maet hem i no save ol denja we oli stap long hem.
Yu save tijim hem blong hem i lukaot gud taem i yusum Intenet. Be fastaem, i gud yu save ol samting we oli stap hapen long Intenet.
Ol yangfala oli save yusum Intenet long mobaelfon, laptop, no tablet blong olgeta. Rul ya se kompiuta i mas stap long klia ples i nambawan yet. Be taem yangfala blong yu i yusum tablet, no mobaelfon blong hem, hem i save yusum moa Intenet mo yu no save luk samting we hem i stap mekem.
Sam yangfala oli spenem plante taem long Intenet. Wan gel we i gat 19 yia i talem se: “Mi mi tingbaot blong onem kompiuta faef minit nomo blong mi jekem imel blong mi. Be biaen, mi wajem muvi blong plante aoa. Mi mas lanem blong bos long tingting blong mi.”
Ol yangfala oli save tokbaot eni samting nomo long Intenet. Ol man we oli gat rabis tingting oli save ridim ol komen, mo luk ol foto we wan yangfala i putum long Intenet. Ale wetem save we oli kasem oli save faenemaot ples we yangfala ya i laef long hem, skul we hem i go long hem, mo wetaem hem i stap hem wan long haos.
Sam yangfala oli no save frut we bambae i kamaot from samting we oli putum long Intenet. Samting we man i putum, i stap nomo long Intenet. Samtaem man i save putum sam komen mo foto we oli nogud, be biaen nomo man i faenemaot. Yu traem tingbaot. Wan bos blong wan kampani i save go long Intenet blong faenemaot se man ya we i askem wok, hem i wanem kaen man.
Nating se yu wari, i gud yu tingbaot se: Intenet i no wan enemi. Be man i save kasem trabol nomo sipos hem i yusum Intenet long fasin we i no waes.
Yu tijim yangfala blong yu blong i luksave samting we i moa impoten, mo i skelem gud taem blong hem. Blong kam wan bigman, yangfala i mas lanem blong mekem ol samting we oli moa impoten fastaem. Hem i mas luksave se, fasin blong storian wetem papa mo mama, mekem ol homwok, mekem ol wok long haos, oli impoten moa bitim we hem i go long Intenet. Sipos yu wari se yangfala blong yu i stap spenem tumas taem long Intenet, i gud yu putum sam rul, no maet yu save yusum wan klok sipos i nidim.—Rul blong Baebol: Filipae 1:10.
Yu tijim yangfala blong yu blong i tingting gud, bifo we hem i putum eni samting long Intenet. Yu givhan long hem blong i tingbaot ol kwestin ya: ?Toktok ya we bambae mi raetem, i save mekem man i harem nogud? ?Foto ya bambae i spolem gudnem blong mi? ?Bambae mi mi sem, sipos papa mo mama blong mi mo ol narafala bigman oli luk foto we mi putum no ridim ol toktok we mi raetem? ?Bambae oli talem wanem long mi? ?Wanem tingting blong mi sipos mi ridim wan toktok no mi luk wan foto olsem?—Rul blong Baebol: Ol Proveb 10:23.
Yu tijim yangfala blong yu blong i no folem ol rul nomo be blong hem i gat ol gudfala fasin. Yu no save luk olgeta samting we yangfala blong yu i mekem evri dei. Wok blong yu i blong givhan long hem blong hem i “naf blong jusumaot wanem fasin i gud mo wanem fasin i nogud,” be i no blong yu bos long hem. (Hibrus 5:14) Taswe, i no naf we yu tokbaot ol rul no panis nomo olsem wan impoten samting we hem i mas folem. Be yu mas talem long hem se i impoten we hem i gat ol gudfala fasin. ?Hem i wantem se ol man oli tingbaot hem olsem wanem? ?Hem i wantem se taem ol man oli luk hem, oli tingbaot wanem fasin blong hem? Yu givhan long yangfala blong yu blong i save mekem ol desisen we i waes, nating se yu stap wetem hem no nogat.—Rul blong Baebol: Ol Proveb 3:21.
“Ol pikinini oli save gud teknoloji. Be ol papa mo mama oli gat moa save long laef”
Taem man i yusum Intenet, i olsem we hem i draevem wan trak. I no naf we hem i save olsem wanem blong draev nomo, be hem i mas tingting gud tu. Wok we yu mekem blong givhan long pikinini blong yu i impoten. Parry Aftab wan man blong hae save hem i talem se: “Ol pikinini oli save gud teknoloji. Be ol papa mo mama oli gat moa save long laef.”
BAEBOL I TALEM WANEM
“Adam i putum nem blong woman blong hem se Iv, from we i mama blong olgeta man we i laef.” —Jenesis 3:20.
The United Nations Educational, Scientific and Cultural Organization (UNESCO) i talem se: “Olgeta man long wol oli man nomo, oli no anamol no wan narafala samting, mo evriwan oli kamaot long wan bubu nomo.”—Declaration on Race and Racial Prejudice, 1978.
Fastaem God i mekem tu man nomo hemia Adam mo Iv, mo i talem long tufala se: “I gud yutufala i gat plante pikinini blong yutufala, blong olgeta we bambae oli kamaot biaen long yutufala, bambae oli save go stap long olgeta ples long wol. Nao bambae yufala i save mekem evri samting long wol ya oli stap aninit long han blong yufala.” (Jenesis 1:28) Taswe, Adam mo Iv tufala i kam papa mo mama blong olgeta man long wol. Biaen, taem bigfala ren long taem blong Noa i draonem ol man, i gat eit man nomo oli laef. I gat Noa mo woman blong hem, mo trifala boe blong tufala mo ol woman blong trifala. Baebol i talem se yumi evriwan i kamaot biaen long trifala pikinini blong Noa.—Jenesis 9:18, 19.
“God i mekem wan man nomo, nao olgeta man long wol oli kamaot long man ya, mo hem i putum olgeta oli stap long evri ples long wol.” —Ol Wok 17:26.
Long ol yia 1900, i gat sam grup blong man oli stat bakegen blong no laekem narafala from we kala blong skin blong olgeta i defren. Yu traem tingbaot ol Nasi. Olgeta oli bilif se taem oli bon, i gat wan spesel jin* we i mekem se kala blong skin blong olgeta i gud moa i winim ol narafala. Be UNESCO i luksave se “stamba samting we i mekem se ol man we kala blong skin blong olgeta i defren oli joen wanples mo oli sem mak, hemia from we olgeta evriwan oli kamaot long wan man nomo.”
Ol Wok 10:34, 35 i talem se: ‘God i stap mekem i sem mak nomo long olgeta man. Sipos wan man i ona long God, mo i mekem ol samting we i stret long fes blong hem, bambae God i glad long hem, i nating we hem i wan laen blong Isrel, no i kamaot long wan narafala laen olgeta.’ From samting ya, i no gat wan man i save talem se kala blong skin blong hem i gud moa long ol narafala.
Jisas i talem klia wan tok we yumi evriwan i mas tingbaot i se: “Yufala evriwan i brata.” (Matiu 23:8) Hem i prea blong ol man blong hem oli joen gud mo blong “olgeta oli save kam wan nomo,” oli no seseraot.—Jon 17:20-23; 1 Korin 1:10.
“I gat taem i stap kam, we hil ya we haos blong mi i stap long hem, bambae i kam hae moa. . . . Mo ol man blong ol narafala kantri bambae oli save wokbaot blong kam long hem.”—Aesea 2:2.
Fasin ya blong no laekem man from kala blong skin blong hem, i pulum ol man blong plante ples blong wantem save sipos ol ogenaesesen oli mekem sam samting blong traem winim fasin ya, no nogat. Sam man oli talem se ol man blong defdefren kala, neva bambae oli joen gud.
God i no save letem fasin ya i gohed blong olwe. Defren olgeta hem i talem se taem Kingdom blong hem i rul, ol man mo ol woman we “oli kamaot long olgeta kala, mo long olgeta kantri, mo long olgeta laen, mo long olgeta lanwis,” bambae oli joen gud blong mekem wok blong hem, mo bambae oli soemaot se oli lavlavem olgeta. (Revelesen 7:9) Kingdom blong God i no wan samting we i stap long hat blong man. Be hem i wan gavman we bambae i mekem wol blong yumi i kam wan gudfala ples. God i wantem se ol man we bambae oli stap long ples ya oli no seraot from kala blong skin blong olgeta.*
^ par. 9 Ol smosmol samting insaed long sel, we oli mekem se bodi blong yumi i olsem wanem
^ par. 15 Blong save moa, yu save ridim japta 3 blong buk ya we ol Witnes blong Jehova oli wokem, ?Wanem Samting We Baebol i Rili Tijim? Hem i stap tu long Websaet ya www.jw.org/bi.
?I GAT WAN MAN WE I WOKEM SAMTING YA?
OL WING blong bataflae oli no strong. Sipos wan smol das no wan smol drop wota i fas long wing blong hem, bambae i had blong hem i flae. From samting ya, wing blong bataflae i klin gud mo i drae. Be ?wanem i mekem se wing blong hem i spesel?
Tingbaot: Ol man blong stadi we oli stap long Ohio State Yunivesiti, oli stadi long wan bataflae we nem blong hem Giant Blue Morpho. Oli faenemaot se taem yumi luk wing blong bataflae ya, yumi luk se i smut gud be nogat. I gat sam smosmol samting antap long win blong olgeta we i olsem skal blong fis. Mo tu antap long ol smosmol skal ya, i gat sam smosmol laen we oli mekem se ol doti no wota we i foldaon long wing blong hem, i save ronaot isi nomo. Ol saentis oli traem kopi long wing blong bataflae ya, blong wokem wan samting blong pentem ol niufala masin blong faktri mo ol tul blong hospital, blong doti mo wota i no spolem olgeta.
Wing blong bataflae i wan narafala eksampol we i soemaot se ol saentis oli traem blong folem ol samting we God i wokem. Wan man blong stadi, Bharat Bhushan i talem se. “Plante yia finis ol saentis oli sapraes bigwan long ol samting we oli stap raonabaot long yumi, i stat long olgeta we oli smosmol kasem olgeta we oli bigbigwan.”
?Wanem tingting blong yu? ?Wing blong bataflae ya i kamaot olsem nomo, no i gat wan Man we i wokem?
1 2 3 4 5 6 7 8 9 10 11 12 13 14 15 16
tpi_Latn zul_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn unk